CELEX: 32019D0930
Language: bg
Date: 2019-06-04 00:00:00
Title: Решение за изпълнение (ЕС) 2019/930 на Комисията от 4 юни 2019 година за одобряване на плана за ликвидиране на африканската чума по свинете при дивите свине в някои области на Белгия (нотифицирано под номер С(2019) 3967) (Текст от значение за ЕИП.)

6.6.2019   
               
               
                  BG
               
               
                  Официален вестник на Европейския съюз
               
               
                  L 148/28
               
            
         РЕШЕНИЕ ЗА ИЗПЪЛНЕНИЕ (ЕС) 2019/930 НА КОМИСИЯТА
         от 4 юни 2019 година
         за одобряване на плана за ликвидиране на африканската чума по свинете при дивите свине в някои области на Белгия
         
            
               (нотифицирано под номер С(2019) 3967)
            
         
         (само текстовете на нидерландски и френски език са автентични)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2002/60/ЕО на Съвета от 27 юни 2002 г. за определяне на специфични разпоредби за борба с африканската чума по свинете и за изменение на Директива 92/119/ЕИО относно болестта на Тешен и африканската чума по свинете (1), и по-специално член 16, параграф 1, втора алинея от нея,
         като има предвид, че:
         
                     (1)
                  
                  
                     В Директива 2002/60/ЕО се предвиждат минималните мерки, които Съюзът трябва да предприеме за борба с африканската чума по свинете, в т.ч. мерките, които трябва да се приложат, ако бъде потвърден случай на африканска чума по свинете при диви свине.
                  
               
                     (2)
                  
                  
                     Освен това с Решение за изпълнение 2014/709/ЕС на Комисията (2) се определят мерки за контрол на здравето на животните във връзка с африканската чума по свинете в държавите членки или в областите от тях, посочени в приложението към това решение („засегнатите държави членки“), както и във всички държави членки, с оглед на придвижването на диви свине и задълженията за предоставяне на информация. В приложението към Решение за изпълнение 2014/709/ЕС се изброяват и се установяват границите на някои области на засегнатите държави членки, групирани в зависимост от равнището на риска въз основа на епидемиологичната обстановка по отношение на тази болест, като се съдържа и списък на области, където рискът е висок. Посоченото приложение е изменяно няколко пъти с цел да бъдат отразени промените в епидемиологичната обстановка във връзка с африканската чума по свинете в Съюза.
                  
               
                     (3)
                  
                  
                     През 2018 г. Белгия уведоми Комисията за случаи на африканска чума по свинете при диви свине и надлежно предприе мерките за контрол на болестта, изисквани по силата на Директива 2002/60/ЕО.
                  
               
                     (4)
                  
                  
                     С оглед на епидемиологичната обстановка и в съответствие с член 16 от Директива 2002/60/ЕО Белгия представи на Комисията план за ликвидиране на африканската чума по свинете („плана за ликвидиране“).
                  
               
                     (5)
                  
                  
                     Приложението към Решение за изпълнение 2014/709/ЕС бе изменено с Решение за изпълнение (ЕС) 2018/1856 на Комисията (3), за да се вземат предвид, наред с другото, случаите на африканска чума по свинете при диви свине в Белгия, като в части I и II от посоченото приложение вече са включени заразените области в Белгия.
                  
               
                     (6)
                  
                  
                     Комисията разгледа представения от Белгия план за ликвидиране и установи, че той отговаря на изискванията, посочени в член 16 от Директива 2002/60/ЕО. Поради това планът следва да бъде съответно одобрен.
                  
               
                     (7)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            Планът за ликвидиране на африканската чума по свинете при популацията от диви свине в областите, изброени в приложението към Решение за изпълнение 2014/709/ЕС, който Белгия представи на 18 февруари 2019 г. в съответствие с член 16, параграф 1 от Директива 2002/60/ЕО, се одобрява.
         
         
            Член 2
            Белгия въвежда в сила законовите, подзаконовите и административните разпоредби, необходими за прилагането на плана за ликвидиране в срок от 30 дни, считано от датата на приемане на настоящото решение.
         
         
            Член 3
            Адресат на настоящото решение е Кралство Белгия.
         
         
            Съставено в Брюксел на 4 юни 2019 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 192, 20.7.2002 г., стр. 27.
         
            (2)  Решение за изпълнение 2014/709/ЕС на Комисията от 9 октомври 2014 г. относно мерките за контрол на здравето на животните във връзка с африканската чума по свинете в някои държави членки и за отмяна на Решение за изпълнение 2014/178/ЕС (ОВ L 295, 11.10.2014 г., стр. 63).
         
            (3)  Решение за изпълнение (ЕС) 2018/1856 на Комисията от 27 ноември 2018 г. за изменение на приложението към Решение за изпълнение 2014/709/ЕС относно мерките за контрол на здравето на животните във връзка с африканската чума по свинете в някои държави членки (ОВ L 302, 28.11.2018 г., стр. 78).